Einar Utzon-Frank

Aksel Einar Utzon-Frank (født 30. marts 1888 på Frederiksberg, død 15. juli 1955 i Asserbo) var en dansk billedhugger og professor.

Utzon-Frank var søn af Jens Christian Frank og Anna Cathrine Utzon. Anna Cathrine var søster til arkitekten Jørn Utzon's farfar Hans Jørgen Utzon.

Utzon-Frank var uddannet maler, men fik smag for arbejdet med skulpturer og blev i 1906 optaget på Kunstakademiet, hvor han gik et enkelt semester. Her mødte han Kai Nielsen, som han blev ven med. Utzon-Frank blev i 1908 gift med Gerda Harriet Margrete Christensen, som han fik en datter med, Grete Utzon-Frank (1909 – 1973). Han debtuerede med en udstilling på Charlottenborg i 1907.

Einar Utzon-Frank var bl.a. inspireret af Constantin Meunier. Han foretog flere studierejser i Europa 1912-1913 bl.a. til München, Firenze, Berlin, Rom og Paris, hvor han så klassisk kunst, der inspirerede ham i sit eget arbejde. Hans formsprog var tydeligt funderet i klassicismen og fulgte traditionen fra Bertel Thorvaldsen, men ofte er Einar Utzon-Frank kendtegnet ved et unikt raffineret og stiliseret udtryk. Fra 1916 udstillede han på Den Frie Udstilling.

Som 30-årig blev han i 1918 udnævnt til professor ved Kunstakamdeiet, hvor han var til 1955. I sin undervisning lagde han vægt på de håndværksmæssige kundskaber. Han blev inspirationskilde for flere generationer af billedhuggere – eksempelvis Henry Heerup, Sigrid Lütken, Janus Kamban og Anne Marie Carl-Nielsen.

Utzon-Frank var i løbet af sin karriere meget produktiv, og han fik mange offentlige opgaver. I 1944 modtog han Thorvaldsen Medaillen for sit virke. Han var Kommandør af 1. grad af Dannebrog og Dannebrogsmand.

Han er begravet på Vestre Kirkegård i København. Hans søn Bomand Utzon-Frank blev også billedhugger.

Arbejder i udvalg 

 Afrodite (1914, bronze 1915, Statens Museum for Kunst)
 Atalante (bronze 1916, Rådhusparken, Århus)
 Gravmonument over vennen, billedhugger Georg Ulmer, 1920 (Assistens Kirkegaard).
 Mindesten for Johan Thomas Lundbye (1923, Bedsted)
 Slangedræberen (bronze 1924, Københavns Politigård)
 Beatrice (bronze 1924)
 Hamlets Grav (granit 1926, Marienlyst Slot, Helsingør)
 Erik af Pommerns Mindebrønd (bronze 1926, Axeltorv, Helsingør)
 Opstandelse (kunststen 1927, Ordrup Kapel, Ordrup)
 Udsmykning (1927-1929, Søndermark Krematorium, København)
 Mindesmærke for Kalmarunionen med Dronning Margrete 1. som den centrale figur (1931, Kongeporten, Christiansborg Slot)
 Vejrpigerne (bronze 1936, Richshuset, Rådhuspladsen 16, København)
 Flyvermindesmærket (1938, Christianshavns Vold, København)
 Statue af Bertel Thorvaldsen (bronze og granit 1943, Ørstedsparken, København)
 Rytterstatue af Christian 5. (bly 1946, rekonstruktion af Abraham César Lamoureuxs statue, Kongens Nytorv, København)
 Statue af Knud den Hellige (bronze 1953, I. Vilh. Werners Plads, Odense)
 Rytterstatue af Christian 10. (bronze 1954, Sankt Annæ Plads, København)
 Sarkofag for Frederik 8. (Roskilde Domkirke)

Referencer

Eksterne henvisninger 

 
 

Billedhuggere fra Danmark
Modtagere af Eckersberg Medaillen
Personer fra Frederiksberg
Danskere i 1900-tallet
Ansatte ved Det Kongelige Danske Kunstakademi
Personer i Kraks Blå Bog (afdøde)
Kommandører af 1. grad af Dannebrog
Modtagere af Thorvaldsen Medaillen
Personer i Dansk Biografisk Leksikon
Einar
Medlemmer af Akademiraadet
Medlemmer af Kungliga Akademien för de fria konsterna